Ecoeleusis
ΚΙΝΗΣΗ ΠΟΛΙΤΩΝ
ΕΛ. ΒΕΝΙΖΕΛΟΥ 92 ΕΛΕΥΣΙΝΑ. ΤΗΛ: 6977180196


Ελευσίνα 2/8/2011
                                                                              ΠΡΟΣ:   ΔΗΜΟ ΕΛΕΥΣΙΝΑΣ 

                                                                                            ΥΠΗΡΕΣΙΑ ΠΟΛΕΟΔΟΜΙΑΣ
                                                                                            Δ/ΝΤΗ κ. Δάλμα Θεοφάνη

                                                                                            Ελ. Βενιζέλου 92, Ελευσίνα

                                                                              ΚΟΙΝ:   1) Δήμο Ελευσίνας 
                                                                                           2) Δημοτικό Συμβούλιο Ελευσίνας 

                                                                                           3) Συμβούλιο Δημοτ. Κοινότητας Ελευσίνας 
Θέμα : Αίτημα αυτοψίας και ανάκλησης της 52/2011 οικοδομικής άδειας  .
Α) Σε συνέχεια της αίτησής μας με α.π 7363/1.8.2011 αιτούμαστε την διενέργεια άμεσης αυτοψίας στα ακίνητα, φερόμενης ιδιοκτησίας Οργανισμού Δημοσιογραφικού Χάρτου Α.Ε, εντός του Ο.Τ 41θ του εγκεκριμένου ρυμοτομικού σχεδίου του Δήμου Ελευσίνας διότι διαπιστώνουμε εκτεταμένες εργασίες σε κτίσματα – κατασκευές  χωρίς οικοδομική  άδεια όπως αυτά εμφαίνονται με αρίθμηση 1,2,3 και 4 στο συνημμένο απόσπασμα του εγκ. Ρυμοτομικού σχεδίου (επισυνάπτεται φωτογραφικό υλικό). Παρακαλούμε να διακόψετε άμεσα τις εργασίες και να καταγράψετε όλα τα αυθαίρετα κτίσματα και στα δύο όμορα ακίνητα της φερόμενης ιδιοκτησίας.
Β) Επίσης, παρότι τα παραπάνω αυθαίρετα κτίσματα - κατασκευές συναρθρώνονται λειτουργικά με το κύριο ακίνητο (πρώην αποθήκη) για το οποίο εξεδόθη από την υπηρεσία σας η υπ’ αριθμ. 52/2011 Άδεια Οικοδομής, δεν αποτυπώνονται (εμφανίζονται) στο τοπογραφικό διάγραμμα της άδειας ούτε συμπεριλαμβάνεται οιαδήποτε αναφορά σε αυτά στην Αιτιολογική Έκθεση της ΕΠΑΕ.  Για τον λόγο αυτό αιτούμαστε, χωρίς χρονοτριβή, την ανάκληση της 52/2011 οικοδομικής αδείας .
Γ)  Το ισχύον Γ.Π.Σ του Δήμου με σαφήνεια καθορίζει χρήση Πολεοδομικού Κέντρου στην ευρύτερη περιοχή του Ο.Τ 41θ , επιβάλλει την πολεοδομική του αναμόρφωση με εφαρμογή των διατάξεων του άρθρου 15 του ν.2508/97 με έμφαση στις χρήσεις αναψυχής και πολιτιστικών δραστηριοτήτων και ρητά εξαιρεί μεταξύ άλλων  τα πολυκαταστήματα και τις υπεραγορές . Ήδη, σε υλοποίηση των κατευθύνσεων του Γ.Π.Σ το Δημοτικό Συμβούλιο με την 320/07 απόφασή του έχει εγκρίνει την πολεοδομική αναμόρφωση - μεταξύ άλλων - και του Ο.Τ 41θ με εφαρμογή των διατάξεων του άρθρου 15 του ν. 2508/97. Συγκεκριμένα το Ο.Τ 41θ διασπάται στα  Ο.Τ 41 θ, Ο.Τ 41 Ι και Ο.Τ 41 Κ με την διάνοιξη οδού, πεζοδρόμου και την δημιουργία κοινοχρήστου χώρου και χώρου πρασίνου. Επιπλέον, με την 254/08 το Δημ. Συμβούλιο Ελευσίνας έχει γνωμοδοτήσει επί των ενστάσεων. Η κατ΄ εντολή του Γ.Π.Σ αναθεώρηση του εγκεκριμένου Ρυμοτομικού Σχεδίου βρίσκεται ήδη στο στάδιο έγκρισης από το ΥΠΕΚΑ. Κατά συνέπεια η έκδοση της 52/2011 οικοδομικής άδειας αντιστρατεύεται την ρητή εντολή του Γ.Π.Σ ως προς τις χρήσεις γης, απαλλάσσει την ιδιοκτησία από την ρυμοτόμηση και την εισφορά σε γη, ακυρώνει στην πράξη την πολεοδομική αναμόρφωση της περιοχής  και εγκαθιστά δια της πλαγίας οδού την χρήση πολυκαταστήματος που απαγορεύεται από το Γ.Π.Σ. Αποτελεί ανεπίτρεπτη αφέλεια και στερείται σοβαρότητας το επιχείρημα ότι το πολυκατάστημα JUMBO  που προορίζεται να εγκατασταθεί στον πρώην αποθηκευτικό χώρο του Οργανισμού Δημοσιογραφικού Χάρτου καταλαμβάνοντας πάνω από  5.700 τετραγωνικά αποτελεί ένα απλό εμπορικό κατάστημα. (Επισυνάπτεται απόδειξη λιανικής πώλησης του καταστήματος Ασπροπύργου όπου το ίδιο το JAMBO αυτοπαρουσιάζεται ως πολυκατάστημα).  Επομένως και εξαιτίας των ανωτέρω βάσιμων λόγων απαιτείται η άμεση ανάκληση της 52/2011 οικοδομικής άδειας. 
Ο εκπρόσωπος 

Χρήστος Χρηστάκης 
Ecoeleusis
ΚΙΝΗΣΗ ΠΟΛΙΤΩΝ
ΕΛ. ΒΕΝΙΖΕΛΟΥ 92 ΕΛΕΥΣΙΝΑ. ΤΗΛ: 6977180196


Ελευσίνα 8/8/2011

                                                                              ΠΡΟΣ:   ΔΗΜΟ ΕΛΕΥΣΙΝΑΣ 

                                                                                            ΥΠΗΡΕΣΙΑ ΠΟΛΕΟΔΟΜΙΑΣ

                                                                                            Δ/ΝΤΗ κ. Δάλμα Θεοφάνη

                                                                                            Ελ. Βενιζέλου 92, Ελευσίνα

                                                                              ΚΟΙΝ:   1) Δήμο Ελευσίνας 

                                                                                           2) Δημοτικό Συμβούλιο Ελευσίνας 

                                                                                           3) Συμβούλιο Δημοτ. Κοινότητας Ελευσίνας 
Θέμα : Υποβολή νέου αιτήματος ανάκλησης της 52/2011 οικοδομικής άδειας  .

Σε συνέχεια της αίτησής μας με α.π Υπηρεσίας Πολεοδομίας Δήμου Ελευσίνας 7405/2.8.2011 και α.π Δήμου Ελευσίνας 19223/2.8.2011 και πέραν των λόγων που αναπτύξαμε σε αυτήν σας υποβάλλουμε νέο αίτημα ανάκλησης της 52/2011 οικοδομικής αδείας για τον εξής πρόσθετο λόγο : 

Το υφιστάμενο κτίσμα πριν την χορήγηση της υπ’ αρ. 52/2011 οικοδομικής άδειας είχε ανεγερθεί με την υπ’ αρ. 747/86 οικοδομική άδεια που αφορούσε σύμφωνα με τον τίτλο της εν λόγω αδείας «ΠΡΟΚΑΤΑΣΚΕΥΑΣΜΕΝΟ ΥΠΟΣΤΕΓΟ ΑΠΟΘΗΚΕΥΣΗΣ». Το 1987 εξεδόθη η υπ’ αρ. 408/87 αναθεώρηση της 747/86 οικ. άδειας για την αλλαγή της μορφής της στέγης του Προκατασκευασμένου Υπόστεγου Αποθήκευσης. Επομένως  η υφιστάμενη χρήση του κτίσματος πριν την έκδοση της υπ’ αρ. 52/2011 οικοδομικής άδειας είναι «Υπόστεγο Αποθήκευσης» και όχι «Αποθήκη». Είναι προφανής η διαφορετική χρήση «υποστέγου αποθήκευσης» από την χρήση  «Αποθήκη». 

Κατά συνέπεια η υπ’ αρ. 52/2011 οικοδομική άδεια για «ΑΛΛΑΓΗ ΧΡΗΣΗΣ ΥΠΑΡΧΟΥΣΑΣ ΑΠΟΘΗΚΗΣ ΣΕ ΚΑΤΑΣΤΗΜΑ κ.α» παρανόμως εξεδόθη αφού εξέλαβε λανθασμένα ως νόμιμη υφιστάμενη χρήση την «Αποθήκη» αντί της ορθής  «Υποστέγου Αποθήκευσης» χωρίς να έχει προηγηθεί αλλαγή χρήσης του υποστέγου σε αποθήκη  και για τον πρόσθετο αυτό λόγο ζητούμε να ανακληθεί.

Ο εκπρόσωπος

Χρήστος Χρηστάκης 







